b'\n_START_ARTICLE_\nSceatta\n_START_PARAGRAPH_\nSceattas (ental: sceatta) var sm\xc3\xa5, tykke s\xc3\xb8lvm\xc3\xb8nter m\xc3\xb8ntet in England, Frisland og Jylland under tidlig vikingetid._NEWLINE_Navnet stammer fra et oldengelsk ord (sceat), der betyder "velstand" og som siden det 17. \xc3\xa5rhundrede har v\xc3\xa6ret knyttet til disse m\xc3\xb8nter p\xc3\xa5 grundlag af en fortolkning af en lov givet af kong Ethelbert af Kent. For samtiden har de dog muligvis v\xc3\xa6ret kendt som penny (flertal: pennies) i lighed med senere angelsaksiske s\xc3\xb8lvm\xc3\xb8nter._NEWLINE_M\xc3\xb8nterne udviser stor variation med hensyn til fremtr\xc3\xa6den og inddeles i mere end 100 typer._NEWLINE_Sceattas har kun sj\xc3\xa6ldent tekster, kun enkelte omtaler navne som London eller har runeindskrifter som \'Aethiliraed\' og \'Efe\', der formentlig angiver m\xc3\xb8ntmesterens navn i stedet for kongens. En serie, U, har man forbundet med kong Aethelbald fra Mercia (716-57) p\xc3\xa5 grundlag af ikonografien, omend denne sammenknytten er omstridt. For en dels m\xc3\xb8nters vedkommende har man ment, at de er sat i cirkulation af kirkelige myndigheder som biskopper eller abbeder.'